Broj: 711-I-101-P-230-17/19-07-11

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Milana Bandića, gradonačelnika Grada Zagreba,** na 24. sjednici, održanoj 12. listopada 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba, neće se pokrenuti, s obzirom da Povjerenstvo iz prikupljenih podataka i dokumentacije nije utvrdilo da bi dužnosnik dana 1. svibnja 2017.g. u Maksimiru, gdje je kao gradonačelnik Grada Zagreba prisustvovao na proslavi Praznika rada, dijelio karanfile političke stranke BANDIĆ MILAN 365 – STRANKA RADA I SOLIDARNOSTI, kao što se u zaprimljenoj prijavi navodi.**

Obrazloženje

Protiv dužnosnika Milana Bandića, gradonačelnika Grada Zagreba, podnesena je 10. svibnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-1669-P-230/17-01-2, a povodom koje se vodi predmet P-230/17.

U predmetnoj prijavi navodi se kako se dana 1. svibnja 2017.g. u zagrebačkom parku Maksimir održala tradicionalna proslava Međunarodnog praznika rada. Cjelodnevni kulturno-umjetnički program uz 60 tisuća porcija besplatnog graha s kobasicama, pancetom i suhom vratinom organizirao je Grad Zagreb. Građanima su se tom prigodom dijelili i karanfili na kojima je bila zakačena oznaka stranke Bandić Milan 365. Te stranačke karanfile dijelio je aktualni gradonačelnik Milan Bandića i druge osobe, djevojke i mladići, koji su nosile stranačke bedževe bili odjeveni u majice sa stranačkim obilježjima i sloganima Živim Zagreb, kojega u kampanji lokalnih izbora 2017. koristi Milan Bandić kao kandidat za gradonačelnika. Na službenim stranicama Grada Zagreba zagreb.hr objavljena je vijest s proslave Prvog svibnja u Maksimiru u kojoj se navodi kako je gradonačelnik u ime Grada Zagreba tradicionalno darivao građane grahom i karanfilima. Podnositelj zaključuje kako je prijavljeni dužnosnik time, koristeći tradicionalni skup za vlastitu političku promidžbu i osobni probitak, povrijedio odredbe ZSSI-a.

Člankom 3. stavkom 1. podstavkom 43. ZSSI-a propisano je da su gradonačelnici dužnosnici u smislu odredbi navedenog Zakona. Stoga je i Milan Bandić, povodom obnašanja dužnosti gradonačelnika Grada Zagreba, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 7. ZSSI-a propisana su pak zabranjena djelovanja dužnosnika.

Uvidom u službene internetske stranice Grada Zagreba utvrđeno je kako je 30. travnja 2017.g. objavljena vijest „Obilasci uoči Međunarodnog praznika rada“, u kojoj se navodi kako je ususret tradicionalnoj proslavi 1. svibnja – Praznika rada gradonačelnik Milan Bandić sa suradnicima obišao park Maksimir da provjeri tijek pripreme za sutrašnju proslavu. 1. svibnja 2017.g. objavljena je vijest „Proslava praznika rada – 1. svibanj“ u kojoj se navodi kako je gradonačelnik Milan Bandić cijeli dan dijelio obroke posjetiteljima, a prije toga, na ulazu u Park, prolaznicima je, prema prvosvibanjskoj tradiciji, podijelio karanfile.

Na internetskim stranicama stranke 365 Stranka rada i solidarnosti 1. svibnja 2017.g. objavljena je vijest „Proslava Međunarodnog praznika rada u Maksimiru“ u kojoj se navodi da je i ove godine, već tradicionalno, održana najveća proslava Međunarodnog praznika rada u Zagrebu u parku Maksimir. Uz podjelu karanfila, prigodan kulturno – umjetnički program i grah po gradonačelnikovoj recepturi, brojni Zagrepčani uživali su sa svojim najbližima. Gradonačelnik Milan Bandić cijeli je dan dijelio obroke posjetiteljima, a prije toga, na ulazu u Park, prolaznicima je, prema prvosvibanjskoj tradiciji, podijelio karanfile.

Povjerenstvo je, radi provjere osnovanosti navoda u prijavi, zatražilo očitovanja od Grada Zagreba i stranke BANDIĆ MILAN 365 – STRANKA RADA I SOLIDARNOSTI.

Dana 15. studenog 2017.g. dostavljeno je očitovanje stranke BANDIĆ MILAN 365 – STRANKA RADA I SOLIDARNOSTI u kojem se navodi kako navedena stranka 1. svibnja 2017.g. u Maksimiru nije organizirala političke aktivnosti, osim ako se pod pojmom političke aktivnosti podrazumijeva prigodno čestitanje praznika rada prolaznicima i šetačima perivoja Maksimir uz tradicionalni crveni karanfil. Čestitke su prolaznicima upućivali aktivisti stranke, a karanfili su kupljeni sredstvima stranke od Zagrebačkog holdinga d.o.o. podružnica Zrinjevac za iznos od 1.875,00 kn. U prilogu dopisa dostavljen je račun Podružnice Zrinjevac kupcu BANDIĆ MILAN 365 – STRANKA RADA I SOLIDARNOSTI od 2. svibnja 2017.g., na iznos od 1875kn, za 500 karanfila po cijeni 3kn/kom uvećano za PDV.

Grad Zagreb je dana 21. svibnja 2018.g. dostavio očitovanje u kojem se navodi kako je Grad Zagreb za karanfile koji su se dijelili za proslavu Praznika rada proveo postupak nabave te dokumentaciju dostavljaju u prilogu. Uvidom u dostavljenu dokumentaciju utvrđeno je nabava provedena putem Narudžbenice Grada Zagreba br. 2017-20230 Zagrebačkom holdingu d.o.o. Podružnica Zrinjevac. U narudžbenici se navodi količina od 5000 karanfila po cijeni od 3 kn/kom (bez PDV). U Narudžbenici se naznačuje da se naručena dobra isporuče na Ustanovu Dobri dom Grada Zagreba na Krugama. Dokumentaciji prileži Zahtjev za početak postupka javne nabave Ustanove Dobri dom Grada Zagreba, Suglasnost Gradskog ureda za socijalnu zaštitu i osobe s invaliditetom od 14. travnja 2017.g. te ovlaštenje naručitelja Ustanova Dobri dom Grada Zagreba kojom se ovlašćuje Grad Zagreb, kao središnje tijelo za nabavu, da u ime i za račun naručitelja provede jednostavnu nabavu za predmet nabave karanfili te račun Podružnice Zrinjevac od 12. travnja 2017.g. Ustanovi Dobri Dom Grada Zagreba na iznos od 18.750kn, za 5000 karanfila jedinične cijene 3 kn/kom uvećano za PDV.

Uvidom u prikupljene podatke i dokumentaciju utvrđeno je kako je dužnosnik Milan Bandić, u svojstvu gradonačelnika Grada Zagreba, sudjelovao u proslavi Praznika rada koja se održala 1. svibnja 2017.g. u Maksimiru. Tom prigodom dužnosnik je, između ostalog, dijelio karanfile, tradicionalni simbol navedenog praznika. Također je utvrđeno kako su na istom području, istoga dana, aktivisti stranke BANDIĆ MILAN 365 – STRANKA RADA I SOLIDARNOSTI također dijelili karanfile građanima i prolaznicima. I Grad Zagreb i navedena stranka karanfile su naručili od Zagrebačkog holdinga d.o.o. Podružnice Zrinjevac po istoj nabavnoj cijeni. Karanfili koje su dijelili aktivisti stranke plaćeni su sredstvima same stranke.

Povjerenstvo utvrđuje kako se gore navedena aktivnost dijeljenja karanfila dužnosnika u predmetnoj situaciji smatra uobičajenom i prigodnom. S obzirom da su i Grad Zagreb, kao tijelo u kojem dužnosnik obnaša dužnost, i stranka BANDIĆ MILAN 365 – STRANKA RADA I SOLIDARNOSTI, naručili i dijelili karanfile za istu prigodu, Povjerenstvo nije utvrdilo da bi dužnosnik predmetnog dana dijelio karanfile političke stranke BANDIĆ MILAN 365 – STRANKA RADA I SOLIDARNOSTI te da bi time koristio obnašanje dužnosti gradonačelnika Grada Zagreba za promociju navedene političke stranke, kako se u prijavi navodi.

Slijedom navedenog, Povjerenstvo je donijelo odluku kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Milan Bandić, elektroničkom dostavom
2. Na znanje prijavitelju, poštom
3. Objava na internetskoj stranici Povjerenstva
4. Pismohrana